UFO

[náhľad|Osamotené [oblaky podtypu *lenticularis* svojim tvarom niekedy nadobúdajú vzhľad lietajúcich tanierov]]
náhľad|Umelecké stvárnenie UFO (autor: Andrés Nieto Porras)
náhľad|Poštová známka z bývalého Sovietskeho zväzu
**UFO** alebo **UAP** (iné názvy pozri nižšie) je podľa najbežnejšej definície akýkoľvek pohyblivý predmet či úkaz nezisteného pôvodu, pozorovaný na oblohe (alebo na zemi, pokiaľ pochádza z oblohy) a novšie aj vo vode (mori, jazere a pod.) alebo v blízkom vesmíre. Podrobnosti o definíciách pozri nižšie.

Svedkovia UFO spravidla pozorujú útvary v tvare disku (prípadne prevráteného taniera), trojuholníka, valca, cigary, gule, kopule, šípky, diamantu či čiernej difúznej masy, alebo pozorujú len rýchlo sa pohybujúce sa svetlá. Veľa ľudí verí, že väčšina pozorovaní UFO sú pozorovaniami mimozemskej techniky, ale väčšina vedcov takéto tvrdenia odmieta.

V momente zistenia jeho pôvodu sa UFO terminologicky mení na tzv. IFO (identifikovaný lietajúci objekt).

## Názvy
### UFO
Slovenské názvy tohto objektu/úkazu sú (*V hranatých zátvorkách je uvedená výslovnosť*): 
* **UFO** (toto slovo je nesklonné) [ufo]; 
* hovorovo: **ufo** (toto slovo sa skloňuje); 
* **neidentifikovaný lietajúci objekt/predmet** (zriedkavo: *neidentifikovaný letiaci objekt/predmet*); 
* podľa niektorých názorov nevhodne: **neidentifikovateľný lietajúci objekt/predmet** (zriedkavo: *neidentifikovateľný letiaci objekt/predmet*); 
* **nezistený lietajúci objekt/predmet**;
* **neznámy lietajúci objekt/predmet** (zriedkavo: *neznámy letiaci objekt/predmet*). 
Všetky tieto výrazy vznikli prevzatím z angličtiny, iba tvar neznámy lietajúci objekt/predmet je možno skôr prekladom nemeckého ekvivalentu "unbekanntes Flugobjekt". Anglické ekvivalenty sú: *unidentified flying object* - doslova: neidentifikovaný (resp. neidentifikovateľný, nezistený) lietajúci (resp. letiaci) objekt (resp. predmet), skratka *UFO* [júefou, júfou, zriedkavo: úfou], *U.F.O.*, *Ufo*, *ufo*, staršie: *UFOB*. 

Výraz *unidentified flying object* (pôvodná skratka *UFOB*) vznikol v USA najneskôr v roku 1951 (niekedy sa nepresne uvádza, že v roku 1953) a vytvoril ho kapitán Edward J.Ruppelt cielene ako oficiálnu náhradu za dovtedy výlučne používaný výraz *flying saucer*. V slovenčine je výraz UFO doložený najneskôr v roku 1965 ("nezistený lietajúci objekt") a 1966 ("UFO" / "nezistený lietajúci predmet").

### UAP
Zhruba od roku 2021 sa výraz UFO vo svete často nahrádza výrazom **UAP** (existujúcim už od polovice 20. storočia):
* Skratka UAP (angl. *UAP* [jú ej pí]) pôvodne znamenala (a) **neidentifikovaný vzdušný jav** (namiesto slova neidentifikovaný môže byť slovo **neidentifikovateľný/nezistený/neznámy** [porovnaj vyššie]; namiesto slova vzdušný je menej často výraz **vzdušný a kozmický**; namiesto slova jav môže byť slovo **fenomén**) - angl. *unidentified aerial* (resp. menej často *aerospace*) *phenomenon*, (b) alebo menej často *nevysvetlený vzdušný jav* (resp. *fenomén*) - angl. *unexplained aerial phenomenon*. Tento názov sa dá chápať ako úplný ekvivalent tradičného pojmu UFO, ale najsprávnejšie sa používa len v zmysle základnej definície pojmu UFO (pozri nižšie), t. j. ako všeobecné označenie vzdušných objektov a úkazov (prípadne aj objektov a úkazov vo vode alebo v blízkom vesmíre) nezisteného pôvodu. 
* V roku 2020 (na oficiálnej úrovni USA v roku 2022) došlo k zmene v tom zmysle, že síce bola ponechaná dovtedajšia skratka UAP (a spravidla aj dovtedajšia definícia pojmu), ale v samotnom názve bol výraz vzdušný nahradený výrazom anomálny, aby sa lepšie vyjadrilo, že  UAP zahŕňa (alebo môže zahŕňať) aj objekty a úkazy vo vode a blízkom vesmíre. Tým vznikol nový názov v podobe (a) **neidentifikovaný anomálny jav** (namiesto slova neidentifikovaný môže byť slovo **neidentifikovateľný/nezistený/neznámy**; namiesto slova jav môže byť slovo **fenomén**)  - angl. *unidentified anomalous phenomenon*, (b) alebo zriedkavo *nevysvetlený anomálny jav* (resp. *fenomén*) - angl. *unexplained anomalous phenomenon*. Niektoré definície (napr. definícia NASA) aj po tejto zmene názvu pojem *unidentified anomalous phenomenon* chápu ako obmedzený len na vzdušné objekty.

Výraz *unidentified aerial phenomenon* (*UAP*) je v angličtine doložený od roku 1949, bežne sa používa až od konca 20./začiatku 21. storočia, na oficiálnej úrovni sa používa až od roku 2020 v USA. Výraz *unidentified anomalous phenomenon* má prvý výskyt v angličtine v roku 2020; na oficiálnej úrovni sa používa od roku 2022 v USA.V slovenčine sa výraz UAP so slovom vzdušný v názve objavuje najneskôr v roku 2017 (pravdepodobné sú ale skoršie výskyty) a ekvivalent so slovom anomálny v názve sa objavuje v roku 2023.

### Lietajúci tanier
Hovorový výraz **lietajúci tanier** sa vyskytuje aj v týchto obmenách: zriedkavo: *letiaci tanier*, *lietajúca podšálka*; staršie zriedkavo: *lietajúca tácňa*. Anglický ekvivalent je *flying saucer* - doslova: lietajúci (resp. letiaci) tanierik (resp. miska), alebo niekedy skrátene *saucer*. Výraz lietajúci tanier (resp. jeho uvedené obmeny) sa dnes chápe buď ako synonymum pre (najmä diskovité či tanierovité) UFO alebo ako označenie len (najmä diskovitého či tanierovitého) dopravného prostriedku mimozemšťanov. 

Výraz *flying saucer* je v angličtine doložený od leta 1947 (v rokoch 1944 - 1947 sa používal sčasti ekvivalentný názov *[[foo fighter]]*). V slovenčine je ekvivalentný výraz *lietajúci tanier* doložený takisto už od leta 1947, keď tlač často referovala o vtedajšej veľkej vlne pozorovaní lietajúcich tanierov v USA i Európe. 

### Lietajúci disk alebo kotúč
Paralelne s výrazom lietajúci tanier sa v slovenčine i angličtine od leta 1947 dodnes (ale v súčasnosti už pomenej) používa výraz **lietajúci disk** (resp. zriedkavo: *letiaci disk*) alebo **lietajúci kotúč** (resp. zriedkavo: *letiaci kotúč*) - angl. *flying disk* alebo *flying disc*. Tvar "lietajúci kotúč" sa ale často (a občas aj tvar "lietajúci disk") používa na označenie rôznych diskovitých nacistických experimentálnych lietadiel (nem. *Flugscheibe* - doslova: lietajúci kotúč).

### Lietajúca panva alebo palacinka
Staršie v slovenčine (a češtine) existoval aj výraz **lietajúca panva** (*lietajúca paňva*; po česky *létající pánev*).

Tento výraz sa vyskytoval od leta 1947 do 60. rokov. Vznikol jednak nepresným prekladom a pochopením anglického výrazu *flying flapjack*/*flying pancake* (ktorý správne znamená lietajúci lievanec či lietajúca omeleta/palacinka, a správne označuje iba experimentálne lietadlo Vought XF5U [alebo jeho predchodcu], ako to paradoxne správne uvádzali aj úplne prvé slovenské a české výskyty výrazu lietajúca panva v lete 1947) a jednak možno pod vplyvom prvých správ o lietajúcich tanieroch z roku 1947, z ktorých niektoré udávali ich tvar ako *pie pan* (panvička na koláč) či *pie plate* (platňa na koláč).

V roku 1947 sa vyskytoval aj názov **lietajúca palacinka**, ktorý je síce správnejším prekladom výrazu *flying pancake*, ale ako už bolo uvedené, tento názov sa má správne vzťahovať len na vtedajšie experimentálne americké lietadlo.

### Ohnivá guľa
Od konca roku 1944 do zhruba roku 1947 sa v USA používal názov **foo fighter** (*foo-fighter*), išlo o ufo v podobe svietiacej gule. V slovenčine sa slovo používa v pôvodnom anglickom tvare. Pozri článok foo fighter. Niekedy sa označenie foo fighter používa aj na označenie súčasných úf rovnakého typu. 

Od začiatku druhej svetovej vojny dodnes sa v angličtine používa aj výraz *ball of fire*, od konca 40. rokov aj v podobe *fireball* (oboje doslova znamená ohnivá guľa). Označuje ufo v podobe svietiacej gule.

Výraz **ohnivá guľa** sa v slovenčine v kontexte UFO používa ako všeobecné označenie ufa majúceho podobu svietiacej gule alebo ako označenie pohyblivých svietiacich gulí nezisteného pôvodu pozorovaných počas druhej svetovej vojny (t. j. napr. foo fighters a balls of fire) i špeficky ako preklad nemeckého výrazu *[[Feuerball]]* (doslova: ohnivá guľa; angl. *fireball*), čo bola podľa niektorých názorov špeciálna ohnivá strela z tajnej nemeckej zbrane z konca 2. svetovej vojny, ktorá je pôvodcom amerických pozorovaní takzvaných foo fighters i balls of fire.

## Definície
### Základná definícia
Pôvodná (úplne prvá) definícia výrazu *unidentified flying object* (vtedajšia skratka *UFOB*) pochádza najneskôr z roku 1952 a vytvorila ju United States Air Force. Táto definícia znela takto: neidentifikovaný lietajúci objekt je *akýkoľvek vzdušný objekt, ktorý výkonom, aerodynamickými charakteristikami alebo nezvyčajnými vlastnosťami nezodpovedá žiadnemu v súčasnosti známemu typu lietadla alebo riadenej strely* [angl. missile] *alebo ktorý nemôže byť pozitívne identifikovaný ako známy objekt*, pričom termín „známy objekt“ *zahŕňa balóny, astronomické telesá, vtáky a tak ďalej*.

Z tejto definície vychádza (obyčajne po miernom zovšeobecnení) základný a najbežnejší typ definície UFO, podľa ktorého je UFO akýkoľvek (najmä pohyblivý) predmet alebo (svetelný) úkaz na oblohe (alebo pristáty či spadnutý z oblohy na zemi), ktorého pôvod je nezistený, t. j. nepodarilo sa (zatiaľ alebo trvalo) zistiť jeho prirodzený pôvod, čiže vysvetliť ho ako výrobok ľudí alebo ako nejaký známy prírodný jav. Je sporné, či sa tu má výraz "pôvod nezistený" chápať ako nezistený odborníkmi alebo ako nezistený pozorovateľom, ale väčšinou sa v zmysle tejto definície má na mysli nezistenosť pôvodu odborníkmi. Podľa tejto definície UFO môže byť pozemského alebo mimozemského pôvodu. V niektorých variantoch tejto definície pojem zahŕňa aj objekty nezisteného pôvodu vo vodnom prostredí (v moriach, jazerách atď.) a v blízkom vesmíre.

O definícii názvov UAP a lietajúci tanier pozri aj hore v kapitole Názvy.

### Iné definície UFO
Existujú aj rôzne modifikované definície UFO. Sú zamerané na hodnotenie UFO zo strany pozorovateľa:
* Niektoré texty preberajú definíciu z tzv. Condonovej správy z roku 1968, ktorej vhodnosť je však sporná. Podľa tejto definície je UFO čokoľvek (hmotné, nehmotné, vrátane halucinácií), čo nejaký pozorovateľ pozoroval na oblohe (alebo pristáte na zemi), vyhodnotil to ako neprirodzené a pripadalo mu to natoľko záhadné, že ho to stimulovalo nahlásiť to nejakým verejným orgánom alebo súkromnej výskumnej organizácii.
* Prechodom medzi základnou definíciou a definíciou podľa Condonovej správy je definícia UFO ako *objekt alebo úkaz na oblohe, o ktorom má málo skúsený pozorovateľ dojem, že nemá prirodzený pôvod.* 
*Niektoré definície obmedzujú UFO na javy, ktoré aspoň časť verejnosti považuje za dopravné prostriedky mimozemskej civilizácie. Príkladom je definícia UFO ako *úkaz alebo predmet, ktorý neinformovaná verejnosť pokladá za dopravný prostriedok mimozemských civilizácií*, alebo definícia UFO ako *predmety alebo javy, ktoré sa zatiaľ nedajú identifikovať, a ktoré sú časťou verejnosti považované za dopravné prostriedky mimozemšťanov.*
*Ľudovo sa výrazom UFO myslí len dopravný prostriedok mimozemskej civilizácie (prípadne aj pozemskej civilizácie, ktorá buď prišla z iného času alebo ktorá žije vnútri dutej Zeme).
*Niektoré definície sú založené na konkrétnom výzore objektu, napr.: UFO je *označenie pozorovaných javov ("objektov") neznámeho druhu a pôvodu, ktoré sú väčšinou opisované ako majúce tvar disku či cigary a často ako žiarivo svietiace a pohybujúce sa.* 

## Výskum
Výskumom ufa sa zaoberá ufológia a paleoastronautika. Ide spravidla o súkromné aktivity. Dosť špecifická je problematika údajných kontaktov s posádkami UFO, ako aj problematika tzv. únosov (angl. abduction) do UFO a implantátov od posádky UFO, ktorej sa venujú niektorí psychológovia (napr. John Mack).

Moderný výskum UFO delí UFO na 6 hlavných kategórií:
* noctural lights – zvláštne nočné svetelné zjavenia
* daylight disc (DD) – disky a podobne pozorované cez deň
* close encounter of the first kind (CE-I) – blízke stretnutie prvého druhu – objekty vo vzdialenosti max.  od svedka
* close encounter of the second kind (CE-II) – blízke stretnutie druhého druhu – CE-I vzájomne fyzikálne pôsobiace s okolím (napríklad elektromagnetické rušenie)
* close encounter of the third kind (CE-III) – blízke stretnutie tretieho druhu – CE-I a CE-II s pozorovaním bytostí
* close encounter of the fourth kind (CE-IV) – blízke stretnutie štvrtého druhu – únosy ľudí

## Dejiny
Zvláštne úkazy na nebi boli zaznamenané v celej histórii. Niektoré boli vysvetlené ako kométy, či meteory, iné ostali neobjasnené. Armáda Alexandra Veľkého v roku 329 pred Kr. videla „dva strieborné štíty“ na oblohe. 14. apríla 1561 obloha nad Norimbergom v Nemecku bola údajne zaplnená veľkým množstvom valcovitých a guľovitých objektov zdanlivo zapojených vo vzdušnej bitke.

UFO sa v minulosti vysvetľovalo ako zlé znamenia, anjeli, a iné náboženské znamenia. Za nadprirodzený fenomén hodný vedeckého výskumu sa začalo UFO považovať bezprostredne po 2. svetovej vojne, v období keď sa začal rozvíjať letecký priemysel, keď bol vytvorený aj výraz „UFO“ (pozri aj foo fighter).

Pravdepodobne najviac diskutovaným prípadom je prípad z 2. júna 1947 z mesta Roswell v Novom Mexiku v USA. Na oblohe bol vtedy pozorovaný predmet v tvare disku a miestny farmár vraj potom našiel na svojom pozemku vzdialenom asi  od Roswellu vrak lietajúceho taniera. Oznámil svoj nález polícii, ktorá spoločne s armádou miesto obkľúčila, vrak odviezla na neznáme miesto a snažila sa celú vec utajiť pred verejnosťou. Ešte dlhé roky potom sa v novinách objavovali články, ktoré prinášali výpovede svedkov, ktorí sa údajne podieľali na výskume vraku a mŕtvej posádky lietajúceho taniera vykonávanom na leteckej základni Wright Field v Daytone. Udalosť sa stala námetom niekoľkých kníh i filmových predlôh, americká armáda dodnes celú záležitosť kategoricky popiera, vyhlasuje ju za výmysel senzáciechtivých novinárov; sama však dodnes niekoľkokrát zmenila oficiálnu verziu toho, čo sa v oblasti naozaj stalo.

Vzhľadom na mimoriadny záujem médií boli vládami všetkých zainteresovaných štátov (predovšetkým USA) ustanovené rôzne komisie a výbory, ktoré mali vniesť jasno do otázky pôvodu nevysvetlených fenoménov UFO. Pravdepodobne najväčším z týchto projektov bol Projekt Blue Book, ktorý pod patronáciou a finančným zabezpečením vlády USA v rokoch 1952 – 1970 preskúmal viac ako 10 000 hlásení o výskyte UFO na území USA. Výsledkom tejto veľmi rozsiahlej odbornej štúdie bolo konštatovanie, že vo viac ako 90 % prípadoch je možné hlásené pozorovania celkom racionálne vysvetliť prírodnými úkazmi. Napriek tomu však ostáva približne 3 % hlásení, pre ktoré nebolo nájdené uspokojivé vysvetlenie a zostávajú dodnes záhadou.

## Možné vysvetlenia javu UFO
### Konvenčné vysvetlenia
Úkazy, ktoré sa zvyknú označovať ako UFO a majú konvenčné vysvetlenie, sú napríklad:
* pozorovanie lietadiel najmä pri štarte alebo pristávaní, vzducholodí alebo meteorologických balónov v neobvyklom nasvietení alebo pozorovaných pod zvláštnym uhlom, alebo pozorovaných pozorovateľom neschopným správnej identifikácie
* pozorovanie rakiet, družíc a kozmického odpadu. Tieto telesá sa často stávajú nečakane jasnými vo chvíli ich zániku v atmosfére, v čase zážihu raketových motorov, alebo pri odraze slnečného svetla od ich povrchu. Pri zážihu motorov družice môže dôjsť až k výraznej zmene tvaru pozorovaného objektu, napríklad v roku 1992 tisíce očitých svedkov na pobreží Čile videli prelet ruskej vojenskej družice, ktorá prehcádzala na vyššiu dráhu. Jav popísali ako „malý svietiaci prsteň, ktorý sa postupne zväčšil na priemer 5°, z ktorého ďalej vybiehal svietiaci kužeľ s vrcholovým uhlom asi 40°.“
* atmosférické javy ako neobvyklý tvar oblakov, fata morgána, slnečné a mesačné svetlo, polárna žiara, kryštáliky ľadu vo vysokých vrstvách atmosféry (napr. v roku 1992 bol na observatóriu La Silla pozorovaný difúzny oblak, ktorý zodpovedal vypustenej odpadovej vode z raketoplánu Discovery) a mnohé iné. V prípade mrakov veľmi často ide o tzv. šošovkovité oblaky, odborne *[[altostratus|altostratus lenticularis]]*.
* astronomicke telesá – Mesiac, planéty, jasné hviezdy (často napr. Sírius alebo Vega) najmä pri scintilácii nad zemským obzorom.
* meteory, hlavne veľmi jasné (bolidy)
* svetlá reflektorov alebo laserových efektov odrážaných mrakmi, vzdialený ohňostroj…
* kŕdeľ letiacich vtákov
* guľový blesk
* horiace bahenné plyny
* halucinácia
* úmyselné falošné hlásenie s cieľom finančného zisku, vlastného zviditeľnenia alebo aj duševnej poruchy
* skúšky vysoko utajovaných leteckých zbraní založených na novovyvinutých technológiách alebo nových princípoch pohonu

### Iné vysvetlenia
Iné vysvetlenia pôvodu UFO sú napríklad:
* dopravné prostriedky (kozmické lode) mimozemských bytostí
* dopravné prostriedky ľudí alebo iných bytostí z budúcnosti (schopných cestovať v čase)
* dopravné prostriedky ľudí alebo iných bytostí z paralelných vesmírov alebo z iných dimenzií
* dopravné prostriedky ľudí alebo iných bytostí zvnútra dutej Zeme
* paranormálne javy

## Referencie

## Iné projekty


Kategória:Záhady
Kategória:Astronómia